**ELŐTERJESZTÉS**

**A Gazdasági és Városstratégiai Bizottság 2016. február 22-i ülésére**

**Javaslat a Haladás Sportkomplexum Fejlesztő Nonprofit Kft. –vel kötendő feladat-ellátási szerződés megtárgyalására**

Tájékoztatom a Tisztelt Bizottságot, hogy a Haladás Sportkomplexum Fejlesztő Nonprofit Kft. által megvalósítandó beruházással érintett ingatlanok közül a 3641/1 hrsz-ú ingatlan az önkormányzat tulajdonában van. A nemzeti vagyonról szóló 2011. évi CXCVI. törvény (Nvtv.) 11. §, a Magyarország helyi önkormányzatairól szóló 2011. évi CLXXXIX. törvény (Mötv.) 109. § és a Szombathely Megyei Jogú Város Önkormányzata vagyonáról szóló 40/2014. (XII.23) önkormányzati rendelet alapján vagyonkezelési szerződést kötött egymással az Önkormányzat és a projekttársaság.

A vagyonkezelési szerződés 4. pontja alapján az önkormányzat a nemzeti vagyonról szóló 2011. évi CXCVI. törvény 11. § (13) bekezdésére figyelemmel a vagyonkezelési jogot közfeladat ellátása céljából ingyenesen adta át a társaság részére. Felek rögzítették, hogy az ellátandó közfeladat a Magyarország helyi önkormányzatairól szóló 2011. évi CLXXXIX. 13. § (1) bekezdés 15. pontjában rögzített sport, ifjúsági ügyek.

A fent hivatkozott közfeladat ellátásával kapcsolatos, a feleket megillető jogok, és az őket terhelő kötelezettségek rögzítése, valamint a Projekttársaság útján ellátandó közfeladat tartalmának meghatározása érdekében a feleknek közfeladat ellátási szerződést kell kötniük az alábbi közfeladatok ellátása vonatkozásában:

* 1. élsport;
  2. utánpótlás-nevelés;
  3. tömegsport;
  4. diáksport;
  5. rekreáció;
  6. kulturális események;
  7. az önkormányzat mindenkor hatályos rendeletei, közgyűlési és illetékes bizottsági döntései szerint egyedileg meghatározott helyi sportfeladatok ellátása.

A közfeladat ellátási szerződés az előterjesztés melléklete.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés b) pontja kimondja, hogy ha a gazdasági társaságban az önkormányzati tulajdonrész az 50 %-ot eléri, vagy meghaladja úgy a gazdasági ügyeket ellátó bizottság dönt olyan szerződés megkötésének jóváhagyásáról, melyet a társaság saját tagjával köt.

A fentiekre tekintettel kérem a Tisztelt Bizottságot, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2016. február „ ”.**

**/: Dr. Puskás Tivadar :/**

**Határozati javaslat**

**…./2016. (II.22.) GVB határozat**

A Bizottság Szombathely Megyei Jogú Város Önkormányzata és a Haladás Sportkomplexum Fejlesztő Nonprofit Kft. között kötendő feladat-ellátási szerződést a melléklet szerinti tartalommal elfogadja. A Bizottság felhatalmazza a polgármestert és a társaság ügyvezetőjét a feladat-ellátási szerződés aláírására.

**Felelős**: Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(végrehajtásért felelős:

Lakézi Gábor, a Városüzemeltetési Osztály vezetője

Dr. Szondy Szilvia, a Haladás Sportkomplexum Fejlesztő Nonprofit Kft. ügyvezetője)

**Határidő:** március 5.